1.

V členu 2 se odstavek 4 nadomesti z naslednjim: „4. Prepoved iz odstavka 2 se ne uporablja za meso, ki je označeno kot zdravstveno ustrezno v skladu s poglavjem III oddelka I Priloge I k Uredbi (ES) št. 854/2004, pod pogojem, da: (a) je poreklo mesa jasno določeno in je bilo od datuma proizvodnje prepeljano in skladiščeno ločeno od neprimernega mesa, v skladu s to odločbo, za odpremljanje izven območij, navedenih v Prilogi I; (b) meso izpolnjuje enega od naslednjih pogojev: (i) pridobljeno je bilo pred 15. julijem 2007 ali (ii) izvira iz živali, ki so se redile vsaj 90 dni pred zakolom in bile zaklane; ali v primeru mesa, pridobljenega iz divjadi dovzetnih vrst za slinavko in parkljevko (‚divjad‘), ki so bile ubite izven območij iz prilog I in II, ali (iii) izpolnjuje pogoje iz točk (c), (d) in (e); (c) meso je bilo pridobljeno iz domačih kopitarjev ali gojene divjadi dovzetnih vrst za slinavko in parkljevko (‚gojena divjad‘), kot je določeno za vsako kategorijo mesa v enem od ustreznih stolpcev 4 do 7 v Prilogi II, in izpolnjuje naslednje pogoje: (i) živali so bile rejene vsaj 90 dni pred zakolom na gospodarstvih znotraj območij, določenih v stolpcih 1, 2 in 3 Priloge III, v katerih vsaj v navedenem obdobju ni bilo izbruha slinavke in parkljevke; (ii) v 21 dneh pred datumom prevoza v klavnico ali, v primeru gojene divjadi, pred datumom zakola na gospodarstvu, so živali ostale pod nadzorom pristojnih veterinarskih organov na enem samem gospodarstvu, ki se nahaja v središču območja s polmerom vsaj 10 km, v katerem vsaj v obdobju 30 dni pred datumom natovarjanja ni bilo izbruha slinavke in parkljevke; (iii) nobene živali, dovzetne za slinavko in parkljevko, niso bile prepeljane na gospodarstvo iz točke (ii) v 21 dneh pred datumom natovarjanja ali, v primeru gojene divjadi, pred datumom zakola na gospodarstvu, razen v primeru prašičev, ki prihajajo s preskrbovalnih gospodarstev, ki izpolnjujejo pogoje iz točke (ii), pri katerih se obdobje 21 dni lahko skrajša na 7 dni; Vendar lahko pristojni organ odobri vnos na gospodarstvo iz točke (ii) živali, dovzetnih za slinavko in parkljevko, ki izpolnjujejo pogoje iz točk (i) in (ii) in ki: — izvirajo iz gospodarstva, na katero v 21 dneh pred datumom prevoza na gospodarstvo iz točke (ii) ni bilo vnesenih živali, dovzetnih za slinavko in parkljevko, razen prašičev, ki prihajajo s preskrbovalnih gospodarstev, pri katerih se obdobje 21 dni lahko skrajša na 7 dni; ali — so bile pri testiranju na protitelesa proti virusu slinavke in parkljevke, ki je bil opravljen na vzorcu krvi, odvzetem 10 dni pred datumom prevoza na gospodarstvo iz točke (ii), negativne; ali — izvirajo z gospodarstva, ki se je med serološko raziskavo na podlagi protokola vzorčenja, ustreznega za ugotavljanje 5 % razširjenosti slinavke in parkljevke, z vsaj 95 % stopnjo zanesljivosti, izkazalo za negativno. (iv) živali ali trupi, v primeru gojene divjadi, zaklani na gospodarstvu, so bili prepeljani pod uradnim nadzorom z gospodarstva iz točke (ii) v imenovano klavnico v prevoznih sredstvih, ki so bila pred natovarjanjem očiščena in razkužena; (v) živali so bile zaklane manj kot 24 ur po prihodu v klavnico in ločeno od živali, katerih meso ni primerno za odpremljanje z območja, navedenega v Prilogi I; (d) meso, če je označeno kot pozitivno v stolpcu 8 Priloge III, je bilo pridobljeno iz divjadi, zaklane na območjih, v katerih ni bilo izbruha slinavke in parkljevke v obdobju 90 dni pred datumom zakola in v oddaljenosti vsaj 20 km od območij, ki niso določena v stolpcih 1, 2 in 3 Priloge III; (e) Meso iz točk (c) in (d) mora poleg tega izpolnjevati naslednje pogoje: (i) odpremljanje takega mesa smejo odobriti pristojni veterinarski organi Združenega kraljestva, če: — so bile živali iz točke (c)(iv) prepeljane v obrat brez stika z gospodarstvi z območij, določenih v stolpcih 1, 2 in 3 Priloge III ter — se gospodarstvo ne nahaja v grofiji Surrey; (ii) meso je zmeraj jasno označeno, trgovano, skladiščeno in prepeljano ločeno od mesa, ki ni primerno za odpremljanje z območja, navedenega v Prilogi I; (iii) med inšpekcijskim pregledom po zakolu uradnega veterinarja na gospodarstvu odpreme ali na gospodarstvu iz točke (c)(ii), v primeru gojene divjadi, zaklane na gospodarstvu, ali v primeru divjadi na obratu za obdelavo divjačine, ni bilo kliničnih znakov ali dokazov po zakolu za slinavko in parkljevko; (iv) meso je ostalo v obratih ali na gospodarstvih iz točke (e)(iii) vsaj 24 ur po inšpekcijskem pregledu po zakolu živali iz točk (c) in (d); (v) kakršna koli priprava mesa za odpremo izven območja iz Priloge I se začasno ustavi: — v primeru diagnoze slinavke in parkljevke v obratu ali na gospodarstvu iz točke (e)(iii) do zakola vseh prisotnih živali in odstranitve vsega mesa in vseh mrtvih živali ter po preteku 24 ur po celotnem čiščenju in razkužitvi navedenih obratov in gospodarstev pod nadzorom uradnega veterinarja, ter — v primeru zakola v istem obratu živali, dovzetnih za slinavko in parkljevko, ki prihajajo z gospodarstev znotraj območij iz Priloge I, ki ne izpolnjujejo pogojev iz točke 4(c) ali (d) do zakola vseh prisotnih živali ter čiščenja in razkužitve navedenih obratov pod nadzorom uradnega veterinarja; (vi) centralni veterinarski organi drugim državam članicam in Komisiji posredujejo seznam navedenih obratov in gospodarstev, ki so jih odobrili za namene uporabe točk (c), (d) in (e).“